Komisijos reglamentas (EB) Nr. 1292/97
1997 m. liepos 3 d.
pagal Tarybos reglamento (EEB) Nr. 2847/93, nustatančio bendros žuvininkystės politikos kontrolės sistemą, 10 straipsnio 2 dalį nustatantis pranešimų pateikimo terminus su tam tikrų trečiųjų šalių vėliava plaukiojantiems arba jose registruotiems žvejybos laivams
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. spalio 12 d. Tarybos reglamentą (EEB) Nr. 2847/93, nustatantį bendros žuvininkystės politikos kontrolės sistemą [1], su paskutiniais pakeitimais, padarytais Reglamentu (EB) Nr. 686/97 [2], ypač jo 10 straipsnio 2 dalį,
kadangi pagal Reglamento (EEB) Nr. 2847/93 10 straipsnio 1 dalies c punktą su trečiosios šalies vėliava plaukiojančio arba joje registruoto žvejybos laivo kapitonas, norintis pasinaudoti valstybės narės iškrovimo vietomis, jos kompetentingas institucijas privalo informuoti ne vėliau kaip prieš 72 valandas iki jo atvykimo į iškrovimo uostą;
kadangi vis dėlto pagal Europos ekonominės erdvės susitarimo 9 protokolo 5 straipsnį [3] su trečiosios šalies, kuri yra Susitarimo Susitariančioji Šalis, vėliava plaukiojantys laivai gali naudotis Bendrijos uostais kaip Bendrijos žvejybos laivai; kadangi su Norvegijos ir Islandijos vėliava plaukiojantiems arba jose registruotiems žvejybos laivams atitinkamai reikėtų nustatyti tokį pat pranešimų pateikimo terminą, kaip Bendrijos žvejybos laivams;
kadangi pagal Reglamento (EEB) Nr. 2847/93 10 straipsnio 2 dalį tam tikrų kategorijų trečiųjų šalių žvejybos laivams šios pareigos Komisija gali netaikyti ribotą arba pratęsiamą laikotarpį arba numatyti kitokį pranešimo laikotarpį, atsižvelgdama, inter alia, į atstumus tarp žvejybos vietų, iškrovimo vietų ir uostų, kur minėti laivai yra registruoti arba įtraukti į sąrašus;
kadangi, atsižvelgiant į atstumus tarp žvejybos vietų, iškrovimo vietų ir uostų, kur minėti laivai yra registruoti arba įtraukti į sąrašus, su trečiųjų šalių, kurios ribojasi su Baltijos jūra, vėliava plaukiojantiems arba jose registruotiems žvejybos laivams, iškrauti sugavimus tam tikrų valstybių narių uostuose, gali būti nustatytas trumpesnis pranešimų pateikimo terminas;
kadangi šiame reglamente numatytos priemonės atitinka Žuvininkystės ir akvakultūros vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Nukrypstant nuo Reglamento (EEB) Nr. 2847/93 10 straipsnio 1 dalies c punkto:
- su Norvegijos arba Islandijos vėliava plaukiojančio arba jose registruoto žvejybos laivo kapitonas, norintis pasinaudoti iškrovimo vietomis valstybėje narėje, jos kompetentingas institucijas privalo informuoti ne vėliau kaip prieš dvi valandas iki jo atvykimo į iškrovimo uostą,
- su trečiosios šalies, kuri ribojasi su Baltijos jūra, vėliava plaukiojančio arba joje registruoto žvejybos laivo kapitonas, norintis pasinaudoti iškrovimo vietomis Danijoje, Vokietijoje, Švedijoje arba Suomijoje, atitinkamos valstybės narės kompetentingas institucijas privalo informuoti ne vėliau kaip prieš šešias valandas iki jo atvykimo į iškrovimo uostą.
2 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1997 m. liepos 3 d.